SKRIFTLIG FORESPØRGSEL E-4031/00

af Theresa Villiers (PPE-DE) til Kommissionen

(21. december 2000)

Om: Behandling af dyr på markeder i Belgien

En film, der blev vist for nylig, viser en meget grusom behandling af dyr på de belgiske markeder i Ciney og Anderlecht. Filmen blev optaget fra juli til september 2000. Den viser kvæg, der gentagne gange voldsomt bliver slået med stokke på deres flanker, hoveder og ansigter og tilstedeværelsen af sårede, syge og alvorligt haltende dyr på markedet. I filmens værste scener bindes der et reb om forbenet hos kvæg, der ikke kan gå. Den anden ende af rebet fastgøres til en bil, der derefter kører af sted, hvor dyret i ét tilfælde bliver slæbt hen ad jorden og i et andet tilfælde hives op på et lad liggende på ryggen.

Hvad gør Kommissionen for at kræve af de belgiske myndigheder, at de gør en ende på denne form for grusomhed på markeder? Overvejer den at forberede et udkast til direktiv fra Rådet om beskyttelse af dyr på markeder?

Svar afgivet på Kommissionens vegne af David Byrne

(13. marts 2001)

Den generelle beskyttelse af dyr mod grusom behandling er et spørgsmål, der henhører under medlemsstaternes nationale kompetence.

I den protokol om dyrebeskyttelse og -velfærd, der i Amsterdam-traktaten tilføjes til EF-traktaten som bilag, kræves det, at både Fællesskabet og medlemsstaterne fuldt ud tager hensyn til de velfærdsmæssige krav for dyr ved udarbejdelse og gennemførelse af fællesskabsforskrifter inden for den fælles landbrugspolitik, transport, det indre marked og forskning.

Rådets direktiv 91/628/EØF, som ændret ved Rådets direktiv 95/29/EF af 29. juni 1995, om beskyttelse af dyr under transport(1), pålægger transportøren detaljerede forpligtelser, og det hedder således i artikel 5, stk. 1, litra c), at medlemsstaterne drager omsorg for, at transportøren ikke transporterer eller lader dyr tranportere under sådanne forhold, at de kan komme til skade eller påføres unødig lidelse. Overtrædelse af sådanne bestemmelser kan efter omstændighederne være en grusom behandling af dyrene.

I den udstrækning, de billeder af dyr, der blev vist i en video optaget på visse belgiske markeder, viser dyr, der stadig kunne betragtes som værende under transportørens ansvar, f.eks. under transportmidlets opfyldning eller tømning, synes det, at visse af de viste scener tyder på en overtrædelse af direktivet og af den nationale lovgivning om dyrebeskyttelse.

Kommissionen har derfor henvendt sig til de belgiske myndigheder og anmodet dem om en fyldestgørende forklaring og detaljerede informationer om, hvilke foranstaltninger der træffes for at forhindre, at lignende situationer opstår igen.

Der var allerede indledt en overtrædelsesprocedure mod Belgien i forbindelse med visse andre overtrædelser af direktivet, og afhængigt af de yderligere oplysninger, Kommissionen får rådighed over, vil det blive overvejet, om denne overtrædelsesprocedure skal udvides til at omfatte de hændelser, det ærede medlem nævner.

Efter Kommissionens forelæggelse af en rapport om det relevante direktivs gennemførelse, som skal sendes til Parlamentet og Rådet, vil Kommissionen undersøge, i hvilken udstrækning det er nødvendigt at ajourføre og forbedre den pågældende retsakts bestemmelser.

(1) EFT L 148 af 30.6.1995.